**Мінез-құлқында ерекшелігі бар бала үшін жеке тұлға ретінде дамуына М.Монтессори технологиясының әсері.**

Мария Монтессори технологиясы - психикалық дамуындағы әр түрлі ерекшелігі бар балаларды оқыту және түзету мақсатында қолданылатын іргелі технологиялардың бірі ретінде дамып келеді. Оның бүгінгі таңда ерте психологиялық көмек сферасында жетекші болып табылатын бала нейропсихологиясымен тікелей байланысы бар. Монтессори технологиясы - бұл миды ынталандыру принциптеріне негізделген, әлемді тануға, жеке көзқарасқа мүмкіндік беретін дамытушы әдіс. Балалар практикада өмірлік дағдыларды игереді, өзін-өзі көрсете алады және дайындалған ортада балалармен бірге ойнап, өзін-өзі дамытады, өз қателерін түзеуге үйренеді.

Біздің түзету кабинетімізде жабдықталған Монтессори бөлмесі бар. Бұл бөлмеде барлық мамандар: дефектолог-мұғалімдер, тәрбиешілер, психологтер жұмыс істейді. Монтессори бөлмесінде арнайы дайындалған ортада барлық материалдар белгілі бір реттілікпен орналастырылған. Бөлме 5 аймаққа бөлінген. Біріншісінде практикалық өмірдегі жаттығу аймағының материалдары, екінші аймақта сенсорлық даму заттары және т.б аймақтар бар. Айта кету керек, бұл зоналар мобильді және белгілі бір баламен немесе шағын топшамен жұмыс жасау кезінде мақсаттары мен кезеңдеріне байланысты өзгеруі мүмкін. Сенсорлық материалдарды қолдану қабылдаудың түрлерін ажыратуға бағытталған: көру, есту, сипап-сезу. Әр жаттығуды үстелге немесе төсенішке отырып жасауға арналған өз схемасы бар. Материалмен жұмыс жасап болған соң, бала оны өз орнына коюы керек . Сонымен қатар бала жұмыс қарқынын өзі таңдайды. Ақырын қимылдайтын балаларды ешкім асықтырмайды, ал жылдам қимылдайтын балаға ешкім кедергі келтірмейді, себебі Монтессори-материал баланың өзі күткен нәтижеге қол жеткізуіне бағытталған. Балаға ешкім баға бермейді, ол өз қатесін өзі түзеп, нақты нәтижеге жетеді. Бала материалмен қажетінше жұмыс жасайды.

Мария Монтессори: «Бала өзіне қажетті дидактикалық материалды таңдап, өзі ішкі даму қажеттілігін қанағаттандыру керек», - деп ойлаған. Бірақ, дамуында қандай да бір ерекшелігі бар балаға көптеген материалдың арасынан өзіне қажетті материалды таңдау қиынға түседі. Сондықтан оларға маманның көмегі қажет.Жаттығуды таңдау нақты алгоритм бойынша емес, баланың жетістіктеріне және нақты осы уақытта, осы тапсырманы орындау қажеттілігіне сай жасалады. Бұл тәсіл әр баланың жеке нейродинамикалық сипаттамаларына назар аударуға мүмкіндік береді, бұл түзетудің тиімділігін едәуір арттырады.

Монтессори материалы мен әдістемесінің принциптері түзету бағдарламаларын құруға, кешенді түрде қарауға мүмкіндік береді және мамандардың жұмысын өзара байланыстырады.

Біздің түзетукабинетімізге мінез-құлқында әртүрлі ерекшелігі бар балалар жиі келеді. Ол балаларда жұмыс қабілеттілігі төмен деңгейде, зейіні тұрақсыз, сөйлеу тілі жеткіліксіз, есту және сенсорлық интеграция бұзылыстары бар. Әдетте, ол балаларға нейропсихологиялық сараптама жүргізген кезде, мидың бірінші бөлігініңдамуында ауытқулар және екінші бөліктің жеткіліксіз қалыптасқаны байқалады. Кейбір психикалық функциялар (әсіресе бес жастан асқан балаларда) бұрмаланған түрде қалыптасады. Осылайша, нейропсихологиялық диагностика арқылы баладағы қиындықтардың себептерін түсінуге, сонымен қатар одан әрі түзету бағыттарын анықтауға мүмкіндік береді.

Монтессори материалдары тиімді тесттік құрал болып табылады және баланың деңгейін, жоғарғы психикалық функциялары мен ақыл-ойын дамыту этаптарын дұрыс бағалауға бағыт береді. Сонымен қатар баланың қазіргі мүмкіндіктерін қанағаттандыруға және ми қабілеттерін әрі қарай дамытуға, белгілі бір ортада бейімделуге көмектеседі. Мысалы, методикадағы сенсорлық материалда бір параметрі (заттың түсі немесе формасы) өзгереді. Бұл балаға дұрыс әрі нақты диагностика жасауға мүмкіндік береді.

Монтессори материалы, нейропсихологиялық диагностика кезінде қолданылмайды, ол баламен жеке сабақта немесе топпен өткізілген сабақта екі апталық бақылау кезінде қолданылады. Бұл тәсіл мидың ақауы мен проблемаларының құрылымы туралы дәлірек, кеңейтілген және толық диагностикалық мәліметтерді алуға мүмкіндік береді

Нейропсихологиялық түзетудің негізі нейрондық деңгейде тұрақты байланыстарды қалыптастыру үшін белгілі бір әрекеттерді бірнеше рет қайталау әдістері қолданылады. Мария Монтессоридің методикасында негізгі элементтердің бірі – іс-әрекеттерді қайталау болып табылады. Қайталау мидың жұмысын жақсартады. Сонымен қатар Монтессори ортасының негізі болып табылатын қауіпсіз әрі тыныш атмосфера баланың жүйке-жүйесінің одан да жақсы жұмыс істеуіне көмектеседі.

Сонымен, Монтессори технологиясының дидактикалық материалын қолдану жоғары психикалық функцияның ауытқулары мен бұзылыстарын түзету жұмысында өте пайдалы және тиімді құрал болып табылады.